Århus Vores by

Stop havneudvidelsen

Beskyt Århus bugt

 **og de naturlige, rekreative områder!**

*Den planlagte udvidelse af Aarhus Havn er et stort og unødvendigt indgreb i bugten. Det er vigtigt for Aarhus og aarhusianerne at vi ikke ødelægger bugten på baggrund af en havneudvidelse,* ***der er et led i en stor virksomheds behov for at udvide sine aktiviteter i forretningsøjemed,*** *men ikke tager hensyn til Århus by, hav og havbund i Århus bugten og Århus borgere*

###### Hvis behov taler vi om?

*Havnebestyrelsen nævner at havneudvidelsen er nødvendig, fordi der er behov for at kunne håndtere mere containergods på grund af et voksende marked i Asien. Hvem er det der siger at det er et reelt behov og hvorfor kalder det på at Århus havn skal udvides?* ***Århus havn er en forretning, som ønsker at profitmaksimere som alle andre ekspansive forretningsområder****.* ***Det er altså Århus havns (bestyrelsen og ejeres) behov der er på spil, når de ønsker at udvide havnen og dens aktiviteter.***

***Andre væsentlige behov***

Vi kunne med endnu større ret hævde, at der er et stigende behov for mere klimavenlige løsninger og derfor fundamentale ændringer i måden vi producerer, forbruger og transporterer varer rundt i verden på. Og at dette kalder på mere lokale produktioner, mindre og mere klimavenligt forbrug og altså en formindskelse af den containertrafik vi er vidne til i dag. Dette vil til gengæld kunne fremelske og motivere dansk forskning, udvikling og produktion inden for vedvarende energi og klimavenlige løsninger inden for produktion og transport. Til gavn for Århus og Danmark og hele verden

###### Jeg har nogle spørgsmål til hvad Århus byråd ligger til grund for en beslutning

###### Århus havn har sammen med bla borgmesteren og to øvrige byrådspolitikere som del af havnens bestyrelse, bestilt en stor undersøgelse af havneudvidelsens indvirkning på klima og miljø.

* *Anser byrådet denne rapport for en udtømmende analyse af konsekvenserne af havneudvidelsen?*

*Jeg mener at der er behov for flere perspektiver og undersøgelser af uvildige partnere. Det er alt for stor en beslutning at tage på et så lille og ufuldstændigt et grundlag.*

* *Har Århus kommune foretaget en tilbundsgående og retningsvisende analyse af containermarkedets og varestrømmes udvikling for de kommende 50 år?*

*Hvis ikke vil jeg foreslå at dette bliver gjort.*

* *Har Århus havn undersøgt muligheden for en mere effektiv udnyttelse af Århus havn til havnemæssige formål alene?*
* *Har Århus kommune lavet en analyse af hvordan borgerne i Århus ønsker at Århus skal udvikle sig de kommende mange år?*

*Hvis ikke dette er tilfældet, mener jeg det er fuldstændigt uacceptabelt at sige ja til en havneudvidelse, som borgerne ikke ønsker og som i bedste fald vil efterlade en havneudvidelse, der ikke er behov for. Og desværre en havneudvidelse vi aldrig kan føre tilbage til det tidligere.*

Måske ved vi noget om udviklingen af markeder, men det skal vi ikke lade os diktere af. Vi har mulighed for sammen at beslutte hvordan vi forholder os til vores liv

*Markedsvilkårene ændrer sig uafladeligt og aktuelt er der en tendens til at virksomheder søger tilbage til at producere i Danmark. Samtidig er vi i en helt vanvittig periode med Ruslands invadering af Ukraine, som kan ændre hele markedet på området fundamentalt. Blot for at nævne at det er meget svært at forudse hvordan verden, indbyrdes handel og dermed containermarkedet vil udvikle sig. Jeg mener derfor der er brug for langt mere fleksible, reversible og innovative løsninger,både når vi taler by og havneudvikling, som kan imødekomme borgernes ønsker og behov og samtidig på en balanceret måde håndtere behov i forandring indenfor for udvikling af forretningsliv og handel i Århus.*

Ja til Århus- vores by.

*Århus er en attraktiv by. Med mange rekreative muligheder og en fantastisk beliggenhed med skov og strand helt tæt på. Ved kysten i bugten som en del af et naturligt udviklet bugtområde med udsigt til hav, Djursland, Helgenæs og Samsø. Vores by er grunden til at vi bor her og grunden til, at der også er mange andre, der ønsker at besøge og bo i Århus*

###### Nej til Århus -havnens by

*Århus havn har bestilt et digert værk ca 2000 sider, som grundlæggende leverer et budskab om, at den foreslåede havneudvidelse kun i mindre eller moderat omfang vil få indflydelse på både havmiljø og bymiljø. Jeg mener det er at fornærme Århus borgere, at fastslå at havneudvidelsen ikke vil få vidtrækkende og voldsomme konsekvenser for Århus by og bugtens hav og havbund.* ***Det er at tale ned til borgerne*** *at påstå, at så stor et byggeprojekt med så meget materialeopdæmning og så meget transport og dumpning af forurenet slam, samtidig med en øget skibstrafik og øget godstransport og godshåndtering, ikke vil få helt grundlæggende og uoprettelig indvirkning på miljøet.*

###### Mangel på demokrati-behov for indsigt

Jeg er dybt indigneret over at opleve mangel på en demokratisk proces, (både pga den korte høringsperiode, de mange forslag der er i høring og det faktum, at der kun foreligger en konsekvensrapport bestilt af Århus havn) og af en borgmester (som også er formand for havnens bestyrelse) og som vedvarende svarer på kritiske spørgsmål vedr. havneudvidelsen med et svar, der forsøger at minimere hele udvidelsen til et spørgsmål om udsigt. Det mener jeg er mangel på indsigt. Der er langt mere på spil når vi taler om den største udvidelse og ændring, der er blevet foreslået i Århus lange historie.

Jeg vil på det kraftigste opfordre til at Århus byråd siger nej til den foreslåede havneudvidelse.

###### Folkeafstemning

*Hvis Århus byråd skulle finde på at godkende havneudvidelsen vil jeg foreslå og ønske at det lægges ud til en* ***demokratisk afstemning blandt borgerne i Århus.***

*Jeg vil samtidig gerne have svar på om dette i så fald vil være en mulighed?*

###### Forslag til en demokratisk og kreativ proces i Århus Vores by

*Jeg vil foreslå at byrådet siger nej tak til den foreslåede havneudvidelse. Samtidig vil jeg foreslå at Århus byråd sætter en proces i gang, hvor alle dele af byens borgere inviteres til at drøfte hvordan Århus Vores by, skal forme og udvikle sig de kommende år og generationer. Dette er et arbejde der kan involvere skoler, uddannelsessteder, ældreområdet, socialområdet, frivilligområdet og mange mange andre områder, unge som gamle. Dette vil klæde Århus byråd og være et innovativt og tidssvarende initiativ, som kan samle borgerne om det vi har fælles og det vi holder af, Århus Vores by.*

*Med venlig hilsen*

*Jan Hammershøi Frandsen*

*Råhøj alle 2 b*

*8270 Højbjerg*